17.12.2017 Naisten Korisliigassa siirryttiin joulutauolle sunnuntaina, Kouvottarien ja Forssan Alun sinetöidessä vuoden 2017 Kouvolassa päivän ainoassa liigakamppailussa. FoA viritteli kiriä toisella puoliajalla, mutta kotijoukkueen päivän kunto kantoi lopulta komeaan 80-67 (42-26) –voittoon.
Whitney Frazier oli kentän kirkkain tähti, Kouvottarien sinetöidessä Naisten Korisliigan vuoden 2017 kotivoitolla FoA:sta. Kuva: Matti Koskinen
Kouvottaret päätti vuoden 2017 liigapelien osalta vallan makealla tavalla, joukkueen saatua Forssan Alun vieraakseen sunnuntain ainoassa liigaväännössä. Ottelussa kuskin paikalla valtaosan ottelusta istunut Kouvottaret onnistui kesyttämään Alun toisen puolikkaan kirin, karaten lopulta komeaan 80-67 (42-26) –voittoon.
Kouvottaret näytti karkaavan jo vastustamattomasti kohti voittoa, Brittany Carterin venytettyä kotijohdon peräti 19 pisteeseen kolmannen neljänneksen alkupuoliskolla. Vierailija Alku ja ennen kaikkea laituri Mia Loyd olivat kuitenkin eri mieltä, forssalaisten nakuteltua 16-0 –pisteputken Loydin johdolla vain vajaassa neljässä peliminuutissa.
Parhaimmillaan FoA kävi kurkkaamassa Kouvottarien olan takana vain pisteen etäisyydellä päätösjakson alkuhetkien aikana. Emäntien Layne Murphyn henkilökohtainen 6-0 –pisteputki ja Veera Välimaan kolmonen venyttivät kuitenkin kotijohdon jälleen 11 pisteeseen, eikä Kouvottaret katsonut enää taakseen. Loppulukemat 80-67 kaunisteli vain hetki ennen päätössummeria vierailijoiden Meral Bedretdin.
Voiton myötä Kouvottaret siirtyy joulutauolle sarjataulukon sijalta 6. Alku istuu vuoden 2017 päätteeksi kaksi pykälää ja yhden voiton Kouvottarien takana, sijalla 8.
Kouvottarien voiton avainhahmoina toimivat hienon ottelun pelannut Murphy (18/7/5 torjuntaa), sekä tripla-tuplan kanssa flirttaillut Whitney Frazier (15/10/7 syöttöä/3 torjuntaa/2 riistoa).
Vierailijoiden riveistä kovinta jälkeät tekivät Frazierin tapaan tupla-tuplan operoinut Loyd (18/11), Alun hyökkäystä mallikkaasti rytmittänyt Bedretdin (18/6/4 syöttöä/3 riistoa) sekä 13 pistettä pussittanut Hanna Vapamaa.
Ottelutilastot: Kouvottaret - FoA